**Vražda Ignáca Mezeia** bola vražda muža bez domova rómskeho pôvodu, Ignáca Mezeia (\* 1967, Štvrtok na Ostrove - † 27. apríl 2001, Bratislava), ktorého 27. apríla 2001 v Bratislave zavraždili neonacisti.

Okolnosti vraždy
----------------

Improvizovaný pamätník Ignáca Mezeiho na Májkovej ulici.
Skupina mladých neonacistov z Vrakune - Martin P. (17) a bratia Marián (17) a Vladimír O. (15) sa 27. apríla 2001 po 23. hodine vracali domov z Corgoň Pubu na Mickiewiczovej ulici v Bratislave. V okolí Amerického a Odborárskeho námestia, na Májkovej ulici, napadli Ignáca Mezeiho, ktorého najprv zbili a následne bol Martinom P. bodnutý do oblasti hrudníka, medzi tretie a štvrté rebro. Nôž zasiahol srdce, na následky čoho Mezei zomrel.

Neonacistické pozadie útočníkov
-------------------------------

V čase vraždy mali útočníci oblečené letecké bundy, tzv. „bombery", pričom jeden z útočníkov mal na sebe bundu značky Lonsdale, charakteristickú pre subkultúru Skinheads, ktorej výzor často preberajú neonacisti. Jeden zo súrodencov bol v dobe útoku v tričku s nápisom „Skinheads Slovakia" a vrah Mezeiho mal v tom čase oblečené tričko so sloganom „Terror Machine", ktoré je spojené s neonacistickou teroristickou organizáciou Combat 18 a podľa niektorých ide o zástupné pomenovanie tohto zoskupenia. Jeden z bratov O. bol taktiež po vražde odsúdený za verbálny rasový útok na muža čiernej pleti.

Na prvé súdne pojednávanie prišlo trojicu podporiť 15 neonacistov.

Kontroverzie a súdny proces
---------------------------

Napriek indíciám o neonacistickom pozadí všetkých útočníkov nebolo v tomto smere vykonané žiadne ďalšie dokazovanie a nebol ani len podaný návrh na vykonanie domových prehliadok na zaistenie dôkazov. Politický, resp. rasovo motivovaný podtext činu bol vyšetrovateľkou odmietnutý. Informácia o oblečení odkazujúcom na neonacistické hnutie bola vyšetrovateľkou údajne zatajovaná zástupcovi poškodeného a dozvedel sa o nich až priamo zo súdneho spisu.

Podľa niektorých zdrojov bol prípad utajovaný pred médiami a zo strany vyšetrovateľky mohlo neskôr dôjsť k vydávaniu falošných informácií, podľa ktorých bol Ignác Mezei „psychicky chorý homosexuál". To všetko s cieľom „zľahčiť útok a poškodiť obeť."

Súdny proces bol niekoľkokrát odročený a obvinený z vraždy bez rasového motívu bol nakoniec iba Martin P. pričom súrodenci Marián a Vladimír O. vystupovali len v pozícii svedkov.

Rozsudok bol vynesený 10. decembra 2002 a páchateľ vraždy bol odsúdený na 4 roky v 1. nápravnovýchovnej skupine.

Referencie
----------

1. 1 2 3 4 5 6 7  A.S, Petit Press. *Zisťujú, či vražda mala rasový motív* [online]. bratislava.sme.sk, [cit. 2021-05-16]. Dostupné online.
2. 1 2 3 4   *Páchateľ vraždy bezdomovca je známy | Bratislavské noviny* [online]. www.bratislavskenoviny.sk, [cit. 2021-05-16]. Dostupné online.
3. 1 2  AKTUALITY.SK. *Keď Slovenskom tiahli náckovia* [online]. Aktuality.sk, [cit. 2021-05-16]. Dostupné online.
4. 1 2 3  JANÍČEK, Tomáš. *Súčasné krajne pravicové násilie na Slovensku - Diplomová práca* [online]. MASARYKOVA UNIVERZITA V BRNĚ, Fakulta sociálních studií, 13.5.2015, [cit. 2021-05-17]. Dostupné online.
5. ↑   *Combat 18* [online]. Counter Extremism Project, [cit. 2021-05-16]. Dostupné online. (po anglicky)
6. 1 2 3 4 5  ZAJAC-VANKA, Peter. *Zabitie Ignáca M. je rasovou vraždou* [online]. noveslovo.sk, 2002-11-06, [cit. 2021-05-16]. Dostupné online.